google/wiki40b huggingface dataset:
Den gode jord (film)

Produksjon

Filmen er basert på romanen Den gode jord, skrevet av Pearl S. Buck, fra 1931. Et teaterstykke basert på denne romanen hadde premiere på Broadway 17. oktober 1932, med Claude Rains og Alla Nazimova i hovedrollene som Wang Lung og konen O-Lan. Samme året kjøpte Metro-Goldwyn-Mayer filmrettighetene til romanen for 100 000 dollar. Det tidligere ekteparet George W. Hill og Frances Marion fikk ansvaret for henholdsvis regi og manus. I desember 1933 reiste Hill til Kina, der en mengde landskapsscener ble spilt inn. Victor Fleming overtok som regissør etter at Hill begikk selvmord i 1934. En rekke manusforfattere arbeidet med manuset i løpet av produksjonen. Produsenten Irving Thalberg ville opprinnelig at filmen skulle baseres på teaterstykket, men Fleming ønsket at den skulle ta utgangspunkt i romanen i stedet. Talbot Jennings, Tess Slesinger og Claudine West er kreditert for det fullførte manuset.
Buck ønsket at filmen skulles spilles inn i Kina med kinesiske skuespillere. De kinesiske myndighetene ville imidlertid få for mye kontroll over filmen dersom den skulle spilles inn der, og det ville bli en dyr og krevende prosess å hente over kinesiske skuespillere til USA. Den kinesisk-amerikanske skuespillerinnen Anna May Wong ønsket å spille rollen som O-Lan, men fikk den ikke. Thalberg bestemte at alle hovedrollene skulle spilles av hvite skuespillere. Asiatiske skuespillere ble brukt i flere av de mindre rollene og Wongs lillesøster, Mary Wong, fikk rollen som den unge bruden. Fleming fikk komplikasjoner etter en operasjon for nyrestein i slutten av 1935 og Sidney Franklin erstattet ham som regissør. Innspillingen startet 28. februar 1936. Filmselskapet hadde gjenskapt en kinesisk gård i Chatsworth i California, med autentiske planter og rekvisitter importert fra Kina. Thalberg døde av lungebetennelse før filmen var fullført. Den ble dedisert til ham og kalt «hans siste store bragd».
Rhopalosomatidae

Utseende

Små til middelsstore (2 – 10 mm), slanke vepser med kraftige bein. De ligner på veivepser (Pompilidae), andre ligner på praktvepser (Ichneumonidae) eller maur. Hodet er forholdsvis lite, høyere enn langt, med ovale eller nyreformede fasettøyne og forholdsvis lange palper. Hos slekten Olixon, som har reduserte vinger, har hodet skarpe bakhjørner. Antennene er lange og sylindriske, og består av 13 ledd. Forkroppen (thorax) er fint hårete på ryggsiden, blank på sidene. Hos Olixon er den påfallende smal, parallellsidig, hos andre grupper ser den mer vanlig ut. Beina er ganske lange, lårene spoleformede, leggene med temmelig lange sporer, føttene lange og slanke. Vingene kan være store, lange og smale eller redusert til køllelignenden stumper. Bakkroppen er slank med seks synlige ryggplater (tergitter), festet til forkroppen med en kort "stilk" (petiolus).

Levevis

Denne familien er parasitoider som snylter på nymfestadiet av sirisser (Gryllidae). Larvene er ektoparasitoider, det vil si at de sitter på utsiden av verten, men de omgir seg med en sekklignende utposning som ligner den som familien Dryinidae danner på sikader.
Baselmisjonsselskapet

Baselmisjonsselskapet (tysk: Evangelische Missionsgesellschaft in Basel [Basler Mission]) var den eldste og største protestantiske misjonsorganisasjonen i Europa. Den ble grunnlagt i 1815 og ble etterfulgt i 2001 av den nye organisasjonen Mission 21.
Baselmisjonsselskapet, som var økumenisk på protestantisk grunn, virket over hele verden, fra 1828 i Gullkysten, fra 1834 i India, fra 1836 på Borneo, fra 1847 i Kina og fra 1886 i Kamerun. Et i 1822 innledet arbeide i Kaukasus ble lagt ned i 1835. Første verdenskrig lamslo virksomheten i India, Kamerun og på Gullkysten, men 1924 kunne det gjenopptas i India og i 1925 i Vestafrika.
Under andre verdenskrig kunne arbeidet fortsette i Kina og Sydafrika, mens det ble lammet i det øvrige Afrika.
Saliou Ciss

Landslaget

Han ble tatt ut i Senegals tropp til VM i fotball 2018 i Russland, men måtte trekke seg på grunn av en skade. Han ble erstattet av Adama Mbengue.
Phang Nga (kommune)

Geografi og dyreliv

Kommunen strekker seg i nord-sør retning fra de skogkledde fjellrekkene i nord (1.050 moh.) via skogkledde åser og ned til det sterkt forgrenede deltalandskapet i sør, hvor en rekke små elver renner ut i bukta. Det er store mangroveområder og våtmarker i dette landskapet.
Ao Phang Nga (Marine) nasjonalpark dekker hele Phang Nga-bukten på 400 km², men har hovedkontor og besøkssenter i elveutløpet for elven Ko Panyi. nasjonalparken er et av et av i alt tolv vårmarksområder i Thailand som er erklært globalt verneverdige etter Ramsarkonvensjonen. Den ble opprettet 29.april 1981, har Ramsar-ID-nummer 1185, og fikk Ramsar-statusen 14.august 2002.
Ko Panyi-elva er blant de største i provinsen, og dens nedbørsområde dekker nesten hele kommunen. Den eneste større øyen er Ko Mah Noi, øvrige øyer i bukta tilhører nabokommunene.
Dyrelivet spenner fra tropiske regnskogsarter i fjellene i nord til marine arter av fisk og skilpadde i sør.

Samferdsel, økonomi og utdanning

Riksvei 4 går gjennom kommunen fra sørvest til nordøst, mens riksvei 405 er en alternativ, sørlig rute til nabokommunen Thap Put i øst.
Turisme er en relativt viktig næringsvei, knyttet til nasjonalparker og rike templer – ikke minst den liggende, forgylte kjempe-buddhaen ved tempelet Wat Suwan Khuha. Ellers er kystfiske og landbruk viktigst, med utstrakt dyrking av bananer, gummi, grønnsaker og krydder på kystsletta og i fjelldalene.
Det er kraftverk og en større transformatorstasjon i Nop Pring, 7 km nord for Phang Nga.
Hovedbyen Phang Nga har sykehus, en teknisk høyskole (Phang Nga Technical College), samt et kontor for gummiplantings-fondet.
Tysk mesterskap i skiskyting 2013

Tysk mesterskap i skiskyting 2013 ble arrangert fra 5. til 8. september 2013 på Hohenzollern-Skistadion i Großer Arbersee i Langdorf og fra 12. til 15. september 2013 på Chiemgau-Arena i Ruhpolding. Det tyske mesterskapet i skiskyting har siden 2002 vært arrangert på rulleski på sensommeren, av hensyn til terminlisten i skiskyting.
Beste utøvere ble Arnd Peiffer i herreklassen, med seier i to øvelser, og Franziska Preuß i kvinneklassen med seier i tre øvelser, og disse to vant også sammenlagtkonkurransen (tysk: Pokalwertung).
Fabians brud

Fabians brud er en roman av Margit Sandemo fra 1974. Den har blitt utgitt i en rekke ukeblader, også under tittelen «En kvinnes offer». 
Romanen er en fortelling fra 1700-tallet om Bianca av Warnvick, som ved list og lempe skal hjelpe herskedømmet Tannenburg, da hertug Maximillian er død. For å klare dette, må hun spille sin "enkle" søster Berengaria, og gifte seg med Fabian, en brorsønn av Maximillian. Bianca er viden kjent for sin høye intelligens, og ble ansett som like klok som en hvilken som helst mann. På bryllupsreisen til Tannenburg, blir hun eskortert av Zoltan, og det oppstår snart varme følelser mellom disse to. Et eventyr på død og liv venter Bianca. 
Romanen er utgitt som bok nummer 20 i serien «Margit Sandemos beste føljetonger».
Turøy

Turøy (offisielt Turøyna) er en øy i Fjell kommune, nord for Sotra i Hordaland. Øyen Turøy ligger om lag 40 kilometer nordvest for Bergen.

Geografi

Kommunegrensen mellom Øygarden og Fjell går gjennom sundet som skiller Turøy og Toftøy. Fram til 1964 hørte Turøy, i likhet med naboøyen Misje, med til den daværende Herdla kommune. I 1964 ble Øygarden kommune dannet, men Turøy gikk inn i Fjell kommune. Turøy bru gjorde at Turøy ble landfast i 1991.
Tradisjonelt har fiske i kombinasjon med jordbruk og husdyrhold vært leveveien.

Turøyvarden

Turøys høyeste punkt er Turøvarden, 74,5 moh. Fra varden er det fritt utsyn i alle retninger. Varden er fra 1896, murt i gråstein og tjærebredd. Den over fem meter høye, sirkelformede varden er synlig langt til havs og er et godt sjømerke. Det kan ha vært varde her tidligere. Turøyvarden er et viktig navigasjonshistorisk kulturminne og ble fredet etter kulturminneloven i 2016.

Friluftsliv

Turøy er et godt sted for fuglekikking, og Universitetet i Bergen hadde en periode en fuglestasjon på øyen. Det er mange som dykker eller bruker havkajakk i dette området. Bergen klatreklubb har beskrivelse av 13 klatreruter i området. Disse er i hovedsak på holmen Storskora, på nordsiden av parkeringsplassen like før Turøy bru.

Turøyulykken

Fredag 29. april 2016  styrtet et helikopter på vei fra Gullfaks B til Flesland ved Turøy. Helikopteret falt fra omtrent 600 meter og eksploderte da det gikk i bakken i vannkanten på Storeskitholmen, bare noen hundre meter fra bebyggelsen . 13 personer omkom i ulykken. Bergingsarbeidet ble utført av lokalt brannvesen, ambulansepersonell fra Helse Bergen, Sivilforsvaret, marinefartøy fra Haakonsvern, mannskap fra politiet og frivillige fra Røde Kors. I tillegg var flere sivile raskt ute i båtene sine for å prøve å hjelpe eventuelle overlevende.
René Pleven

Bakgrunn

René Pleven var sønn av en offiser ved militærskolen Saint-Cyr. Etter sine juridiske og politiske studier ved universitetet i Paris, som førte til juridisk doktorgrad, forsøkte han forfjeves å bestå eksamen for finanskorpset i embedsverket. 
Da bestemte han seg for å emigrere. Han dro til USA, Canada og Storbritannia for å artbeide der. Frem til 1939 var Pleven direktør ved et britisk telefonselskap. I 1934 giftet han seg med Anne Bompard.

Politiker

I 1940 sluttet han seg til de av Charles de Gaulle grunnlagte Forces Françaises Libres, og ble i 1941, etter ett opphold i Afrika under generalmajor Jacques-Philippe Leclerc de Hauteclocque, kalt av de Gaulle til London. Pleven ble så for resten av andre verdenskrig en av Charles de Gaulles ministre i London respektive Alger. 
Han var en av landets mest fremtredende politikere under den fjerde republikk og var deputert 1945-1973. Han inngikk i flere regjeringer og var finansminister 1944-1946, forsvarsminister 1949-1950 og ministerpresident (regjeringsjef) 1950-1952 med et kort avbrudd i 1951-
I hans regjeringstid ble Schuman-planen ratifisert av det franske parlament. Han er kjent for sitt forslag, den såkalte Plevenplanen fra 1950, om å opprette et europeisk forsvarsfellesskap og en overnasjonal europaarmé. Et traktatforslag ble undertegnet av Frankrike, Italia, Vest-Tyskland, Nederland, Belgia og Luxembourg i 1952. Idéen ble lagt til side etter at den franske nasjonalforsamling og gaullistene avviste forslaget i 1954.
Deretter var han forsvarsminister 1952-1954. Han innehadde dette ansvaret de franskmennene tapte slaget ved Dien Bien Phu, noe som satte i gang oppsmuldringen av det franske hegemoni i den indokinesiske region. 
Han var utenriksminister 1958 og justisminister 1969-1973.
Heartburn – I gode og onde dager

Handling

Matspaltisten Rachel (Meryl Streep) og journalisten Mark (Jack Nicholson) møtes i et bryllup. De blir forelsket og snart forlovet, selv om Rachel ikke har tro på ekteskap. På bryllupsdagen får bruden kalde føtter, men brudgommen forsikrer henne om at det vil gå bra. Ekteskapet byr på mange problemer, men alt blir glemt når Rachel forteller at hun er gravid. De får datteren Annie (Mamie Gummer), og Rachel går raskt inn i morsrollen. Ett år senere bli hun gravid igjen, men denne gangen er ikke Mark like entusiastisk. Når hun er gravid i syvende måned oppdager hun at mannen er utro, og hennes verden snus opp ned.
Adrian-hjelm

Adrian-hjelm, på fransk casque Adrian, var en militær kamphjelm av stål som ble tatt i bruk av den franske hæren under første verdenskrig. En variant var til bruk til 1970-tallet.

Andre typer militærhjelmer

Også den britiske hæren ønsket beskyttelse mot nedfallende granatsplinter under første verdenskrig, og i 1915 designet og patenterte briten John L. Brodie en stålhjelm som beskyttet hodet, men som først og fremst var lett å masseprodusere da den kunne presse ut av en stålplate i én arbeidsprosess. Hjelmene var dessuten lette å stable og nyttige som vaskefat og kokekar. Den keiserlige tyske hær innførte i 1916 M16 Stahlhelm som var designet av ingeniør Frederich Schwerden og kirurgen Dr. August Bier ut fra de hodeskadene soldatene fikk. I 1935 ble Stahlhelm gjort mindre, men ytte fortsatt best beskyttelse.
Stålhjelmer beskytter utelukkende mot granatsplinter, mens skudd normalt vil gå rett gjennom dem. Stålhjelmer har vært standard i de fleste militære styrker siden første verdenskrig, og begynte først på 1980-tallet å bli avløst av hjelmer i andre materialer, for eksempel kevlar.
Både Adrian-, Brodie- og tyskerhjelmene gav soldatene et lett gjenkjennelig utseende og ble et tydelig nasjonalt kjennetegn i første og andre verdenskrig.
Ryuzo Hiraki

Japans herrelandslag

Ryuzo Hiraki spilte 30 landskamper for Japans herrelandslag.
Slaget om An Lộc

Påskeoffensiven

Påskeoffensiven var en militær offensiv under Vietnamkrigen som ble iverksatt av Nord-Vietnam gjennom Vietnams folkehær og FNL rettet mot de posisjonene som ble hold av Sør-Vietnams hær (ARVN) og amerikanske styrker i perioden 30. mars til 22. oktober 1972.

Kampene

13. april rykket de nordvietnamesiske styrkene videre sørover for å innta provinshovedstaden An Lộc i den daværende Binh Long-provinsen (i dag vestlige del av Binh Phuoc), 32 km unna Lộc Ninh. Rundt halvparten av Lộc Ninhs forsvarere hadde tatt seg tilbake til An Lộc og deltok i forsvaret av byen. Angrepet på byen ble innledet med et tungt artilleriangrep som la det meste av byen i ruiner. Deretter ble byen angrepet av en rekke nordvietnamesiske T-54 stridsvogner.
Det var harde kamper med store tap på begge sider om byen, og disse varte fram til 12. juni da de nordvietnamesiske styrkene måtte gi opp og trekke seg tilbake fra området etter at en rekke offensiver mot byen hadde blitt stoppet. Samme dag ble over 1 000 sårede sørvietnamesiske soldater evakuert. De sørvietnamesiske forsvarerne fikk en omfattende luftstøtte fra blant annet amerikanske Boeing B-52 Stratofortress, Lockheed AC-130 og Bell AH-1 Cobra, samt fly fra fire amerikanske hangarskip og noen kampfly fra det sørvietnamesiske flyvåpen.
Nord-Vietnam trakk langsomt ut sine styrker nord- og vestover, men fortsatte imidlertid å beskyte byen med artilleri. 18. juni ble imidlertid slaget offisielt erklært for å være over.

Ettervirkninger

Seieren i An Lộc var imidlertid ikke fullstendig, da sørvietnameserne ikke  lyktes i åpne veien til Saigon før i juli. Den 18. sørvietnamesiske divisjonen ble sendt til byen, for å erstatte den utslitte 5. divisjon. Den 18. divisjonen ble spredt mer ut fra An Lộc for å presse de nordvietnamesiske styrkene lengre unna og stabilisere området. Slaget viste hvor avhengig de sørvietnamesiske styrkene fortsatt var av amerikansk luftstøtte. For de nordvietnamesiske styrkene viste slaget nordvietnamesernes logistikk problemer, da de måtte avbryte kampene etter hvert angrep for å få fram nye forsyninger.
Finn Kalvik

Historie

Kalvik ble født på en bondegård på Fåvang i Gudbrandsdalen, men familien flyttet da Kalvik var fem år og han vokste opp i Stjerneblokkveien i drabantbyen Grorud i Oslo.

Inger Hagerup

Kalvik platedebuterte i 1969 med visen «Finne meg sjæl», og i 1971 kom hans første album Tusenfryd og grå hverdag. Fra tidlig i karrieren satte han musikk til dikt av André Bjerke og Inger Hagerup. Blant annet satte han musikk til Den korsfestede sier av Hagerup, et dikt som først ble kritisert for å være blasfemisk, men senere akseptert i kirken som en slags uoffisiell salme. Fra Tusenfryd og grå hverdag utkom i 1971 og til Inger Hagerups død i 1985 samarbeidet de om flere prosjekter.
Albumene Finn fra 1972 og Nøkkelen ligger under matta fra 1974 etablerte Kalvik som visesanger. I 1975 kom singelen «Ride ranke» – Kalviks oversettelse av Harry Chapins «Cats In The Cradle». «Ride ranke» er i dag en av flere Kalvik-viser som ofte er representert i sangbøker. Sangen lå på 10.-plass på den norske singellista i 1975.
Eieren av plateselskapet ECM, Manfred Eicher, produserte i 1976 Kalviks album Fyll mine seil.

Sverige

Flere år på rad var Kalvik et av innslagene på visefestivalen i Västervik i Sverige. Her ble han kjent med viseentusiastene Björn Ulvaeus og Benny Andersson som allerede var en del av ABBA.
I 1977 kom albumet Nederst mot himmelen produsert av Haakon Graf, og to år senere kom det første av to album produsert av Benny Andersson. Andersson og Kalvik spilte inn albumet Kom ut kom fram i 1979 og Natt og dag i 1981, to album som tilsammen solgte over 200 000 eksemplarer i Norge.

Livets lyse side

Senere på 1980-tallet kom albumene Tenn dine vakre øyne i 1982 og Det søte liv i 1984. I 1986 tonesatte han og spilte inn 26 barnerim av Inger Hagerup på albumet Lille persille. Samme år vant han Gammleng-prisen i klassen vise. Noe senere spilte han inn albumet Livets lyse side. Tittelsporet ble en av hans mest spilte viser. 
I 1991 spilte Kalvik og Øystein Sunde inn albumet Innsida ut. Dobbelt-albumet «Fra A til nÅ - 40 beste» solgte 40 000 kopier i 1993. Sommeren 1995 reiste Kalvik til Sverige og spilte inn I egne hender med produsent Tony Thorén, kjent fra Eldkvarn sammen med svenske artister og musikere som Peter LeMarc og Orsa Spelemannslag.
De siste årene har Kalvik også produsert innen malerkunst.

Etter 2000

Kalvik kom tilbake etter albumet Imellom to evigheter høsten 2000, hans første album på fem år. Albumet solgte over 20 000. Singelen «Trøstevise» som han sang i duett med svenske CajsaStina Åkerström, ble også spilt på radio i Sverige og var i over én måned blant de tre mest spilte singlene på stasjonen SR P4.
Sommeren 2001 åpnet Kalvik en utstilling på Weidemannsamlingen på Ringebu med oljemalerier og trykk. Samtidig kom CD-boksen 71 81 som inneholdt hans syv første LPer i nyutgivelse på CD. I 2002 kom albumet  Klassisk Kalvik som inneholdt 16 av hans mest kjente viser i nyinnspillinger sammen med Praha Filharmoniske Orkester. I 2019 ble han innlemmet i Rockheim Hall of Fame sammen med Anita Skorgan og TNT.
Amin (navn)

Etymologi

Amin er dannet av arabiske amin (arabisk: امين), som betyr «sannferdig».
Lamin og Lamine er vestafrikanske former av navnet, dannet av al-Amin. 
Emin er en tyrkisk form av navnet.
Tunisias herrelandslag i fotball

Historie

I 1978 ble Tunisia det første afrikanske landet som vant en kamp i et VM-sluttspill. Det var mot Mexico i Tunisias aller første kamp i et VM-sluttspill, og resultatet ble en 3-1 seier. I 2004 vant Tunisia Afrikamesterskapet etter å ha slått Marokko 2-1 i finalen.
Killian Peier

Karriere

Peier debuterte i verdenscupen i skihopping den 23. november 2014 i Klingenthal under 2014/15-sesongen.
Han ble tatt ut i den sveitsiske troppen til Ski-VM 2013 i Val di Fiemme, der Peier sammen med Simon Ammann, Marco Grigoli og Gregor Deschwanden hoppet Sveits til 10.-plass i lagkonkurransen.
10.-plassen ble gjentatt i lagkonkurransen under Ski-VM 2015 i Falun med Deschwanden, Gabriel Karlen og Ammann på laget. Individuelt ble det en 31.-plass i normalbakkerennet og en 30.-plass i storbakkerennet.
Under Ski-VM 2017 i Lahtis endte Peier på 18.-plass i normalbakkerennet, mens han fire dager senere endte på 13.-plass i kvalifiseringen til storbakkerennet.
Ytterligere fremgang fikk Peier under Ski-VM 2019 i Seefeld, der han vant en bronsemedalje i storbakkerennet.
Ondt blod i Amerika

Handling

Filmen forteller historien om David «Noodles» Aaronson, og hans oppvekst i det jødiske miljøet øst i New York på 1920-tallet. Den følger ham og hans jødiske venner i gangstermiljøet i 1930-årene, og historien kulminerer med at han kommer tilbake til New York i 1968, etter et selvpålagt eksil.

Om filmen

Filmen  har vunnet flere internasjonale filmprise.
Norsk filminstitutt: «Ondt blod i Amerika er et gangsterepos i storslått stil. En film det tok ti år å realisere, en gigantproduksjon hva angår kostnader, spillelengde og fortelling. Den handler om vennskap, svik og kjærlighet og om et jødisk fattigmiljø i New York. Filmen kan sees som både beinhard samfunnskritikk av USA og et sosialt nærbilde, men like gjerne som en nostalgisk kommentar til landets sterke gangstermytologi.»
Tønsberg–Eidsfossbanen

«Eidsfosbanevise»

Verken komponist eller tekstforfatter er angitt.
The Five Doctors

Handling

En ukjent kraft har plukket opp alle inkarnasjonene av Doktoren og mange av hans følgesvenner og plassert dem i dødssonen på Doktorens hjemplanet, Gallifrey.

Produksjon

Robert Holmes ble opprinnelig valgt ut til å skrive jubileumsspesialen av Eric Saward. Han leverte flere utkast til en historie kalt The Six Doctors, men forlot prosjektet på et tidlig stadium. Saward spurte deretter Terrance Dicks om han ville ta over, noe han takket ja til.

Skuespillere

William Hartnell døde i 1975 så Richard Hurndall ble valgt ut til å spille den første Doktoren. En scene med Hartnell fra The Dalek Invasion of Earth ble dog brukt som prolog. Tom Baker sa nei til å igjen spille den fjerde Doktoren og de endte opp med å bruke scener fra den uferdige historien Shada for å dekke over dette.
Fylkesvei 1292

Fylkesvei 778 (Fv778) (Bingenveien) i Østfold går mellom Bingen og Sentvet i Trøgstad kommune. Veien er 5,3 km lang.
Dan Bentley

Karriere

Ved EM i boccia i 2005 kom han på 18.-plass individuelt. 
Han deltok ikke ved de store mesterskapene i 2006 og 2007, men etter bl.a. seier ved det britiske mesterskapet i 2008, der han slo Nigel Murray i finalen, ble han tatt ut til Paralympiske sommerleker 2008 i Beijing. Der fikk det britiske laget gull i lagkonkurransen, der Bentley deltok sammen David Smith, Nigel Murray og Zoe Robinson. Individuelt ble han slått ut i gruppespillet, med 2.-plass i sin gruppe, bak Fernando Ferreira. 
Ved EM i boccia 2009 i Portugal kom han på 14.-plass individuelt og fikk sølv i lagkonkurransen (BC1/BC2). 
I 2011 fikk han gull individuelt ved Europa Cup på Hamar, og bronse i lagkonkurransen ved World Cup i Belfast, der han også kom på 37.-plass individuelt. Ved utgangen av 2011 var han rangert som nr. 15 i verden i klassen BC2. 
Han fikk bronse i lagkonkurransen ved London Boccia Invitational 2012. Ved Paralympiske sommerleker 2012 i London var han med på Storbritannias lag som fikk bronse i klassen BC1-2, her spilte Bentley sammen Nigel Murray, Zoe Robinson og David Smith. Storbritannia slo her Portugal 7-5 i bronsefinalen. Individuelt ble han slått ut i 1/16-delsfinalen, der han tapte 1-4 for Cristina Goncalves.
Europeiske Reiseforsikring

Produkter

Europeiske tilbyr helårs- og enkeltreiseforsikringer til privatpersoner, blant annet studentforsikring, ungdomsforsikringer og spesialforsikringer, for eksempel til ekspedisjoner.
Innen bedriftsmarkedet tilbyr Europeiske behovstilpassede forsikringer for tjenestereiser, inkludert fritidsreiser. Det tilbys også spesialforsikringer for bedrifter som har ansatte stasjonert i utlandet.

Historie

I 1905 fikk en mann fra Ungarn med navn Max von Engel en idé om å forsikre reisende mot uforutsette hendelser. To år senere, i 1907, ble det første Europeiske-selskapet etablert i Budapest. Europäische Reisegepäckversicherung ble det kalt og var det første av sitt slag. Tanken bak selskapet var å gi togpassasjerer på Orientekspressen en mulighet til å forsikre bagasjen sin, og behovet for bagasjeforsikring spredte seg raskt utover Europa. 
Allerede i oktober 1921 ble Europeiske Reiseforsikring stiftet i Norge, og har siden den gang vært en viktig del av mange nordmenns reisehverdag. Selskapet opplevde spesielt en økning i salget av reiseforsikringer på 1960-tallet. Stadig flere reiselystne nordmenn vurderer Europeiske som beste alternativet på reiseforsikring i Norge, og i 2011 hadde rundt 1,5 millioner nordmenn forsikring i selskapet.
I 1999 slo Storebrand og Skandia seg sammen skadeforsikringsvirksomhetene sine til å bli If Skadeforsikring. Europeiske Reiseforsikring er i dag en del av If Skadeforsikring.

Internasjonalisering av norsk næringsliv

Et nytt utviklingstrekk er internasjonaliseringen av norsk næringsliv, som gjør at stadig flere norske bedrifter vil forsikre utestasjonerte nordmenn. Som eneste norske forsikringsselskap har Europeiske utviklet et spesialtilpasset forsikringskonsept for norske bedrifter, som har ansatte i utlandet. Nærmere 3 500 nordmenn som jobber i utlandet er forsikret gjennom Europeiske, det inkluderer også utenlandske statsborgere ansatt i norske bedrifter.